Man betrap met lewende ietermagoFoto: SAPD. ŉ Man (21) is Woensdag in hegtenis geneem vir die besit van ŉ bedreigde spesiesoort. Lt.kol. Moatshe Ngoepe, woordvoerder van die polisie, het gesê die man is in die Alldays-area langs ŉ plaaslike sportgrond vasgetrek. “Die polisie het hul normale patrollies gedoen wat stop-en-soek-operasies insluit, toe hulle ŉ man wat verdag lyk gewaar; hy het ŉ sak by hom gedra,” het Ngoepe gesê. Die man is gestop en deursoek toe daar ŉ lewende ietermago wat met draad vasgebind was in die sak gevind is. Die man is onmiddellik in hegtenis geneem. Die polisie se ondersoek duur nog voort. Die man sal binnekort in die plaaslike landdroshof verskyn. Dit volg ná drie verdagtes vroeër vandeesmaand by ŉ plaaslike winkelsentrum in Tzaneen in hegtenis geneem is vir die besit van ŉ lewende ietermago. Die polisie het Woensdag ook twee vermeende renosterstropers in die Gravelotte-area vasgetrek vir die onwettige besit van ŉ vuurwapen en patrone. Hul sal in die Tzaneen-landdroshof verskyn.